**Raport privind situația economică şi bugetară**

**pe primele șase luni ale anului 2018**

**Cuprins**

[**I.** **Evoluții macroeconomice recente ale economiei românești** 2](#_Toc520281760)

[**II.** **Politica fiscal-bugetară aferentă anului 2018** 9](#_Toc520281761)

[**III.** **Execuția bugetară pe primul semestru al anului 2018** 16](#_Toc520281762)

[**IV.** **Finanțarea deficitului bugetar şi datoria publică** 23](#_Toc520281763)

[**V.** **Absorbția fondurilor externe nerambursabile** 25](#_Toc520281764)

[**Concluzii** 27](#_Toc520281765)

1. **Evoluții macroeconomice recente ale economiei românești**

În primul trimestru din anul 2018, economia românească a continuat ritmul susținut de creștere început în anul 2013, majorându-se cu 4,0% (serie brută) comparativ cu trimestrul I din 2017. Această creștere situează România printre statele membre UE cu cel mai ridicat ritm de creștere.

**Cererea internă**, cu o contribuție la creșterea produsului intern brut de 5,8 procente, s-a bazat, în principal, pe acumularea brută (formarea brută de capital), care s-au majorat cu 13,8% comparativ cu trimestrul I 2017, când a înregistrat o reducere de 0,1%. Pe componente, investițiile brute (formarea brută de capital fix) au crescut cu 6,3% față de trimestrul I 2017, iar variația stocurilor a înregistrat o contribuție pozitivă de 1,7 procente. Această evoluție a stocurilor este datorată parțial activității de reconstituire a stocurilor întrucât vine după două contribuții negative a modificării stocurilor la creșterea PIB de -1,2 puncte procentuale în trimestrul al treilea şi -0,3 puncte procentuale în trimestrul al patrulea 2017.

**Consumul populației**, pe fondul unei inflații cu trend ascendent, a unei deteriorări a încrederii consumatorilor, dar şi a unei politici monetare mai restrictive, şi-a temperat creșterea manifestată în ultimii 2 ani, majorându-se cu 5,9%, comparativ cu trimestrul I 2017. Totodată, consumul guvernamental (care include consumul individual şi consumul colectiv al administrației publice) a scăzut cu 3,4%, ca urmare a reducerii cheltuielilor pentru consumul final individual al administrațiilor publice cu 9,4%.

In termeni reali, dinamica **importurilor de bunuri şi servicii** (11,5%) a devansat-o pe cea a exporturilor de bunuri şi servicii (8,0%), exportul net înregistrând o contribuție negativă la creșterea produsului intern brut de 1,8 procente.

**Contribuția la creșterea reală a PIB a elementelor de cheltuieli**

Pe sectoare de activitate sunt de remarcat evoluțiile pozitive ale valorii adăugate brute din agricultură (6,7%), industrie (4,4%) şi servicii (3,3%), în timp ce în sectorul construcțiilor aceasta s-a redus cu 2,1%. În ceea ce privește contribuțiile la creșterea reală a PIB se detașează serviciile cu 2 puncte procentuale şi industria cu 1 punct procentual. În cadrul serviciilor, sunt de remarcat cu ritmuri de peste 5% informațiile şi comunicațiile cu 5,4%, activitățile profesionale, științifice şi tehnice; activități de servicii administrative şi servicii suport cu 5,6% şi activitățile de spectacole, culturale, recreative şi alte servicii cu 5,1%. Impozitele nete pe produs
s-au majorat cu 8,6%, contribuția lor la creșterea reală a PIB fiind de 0,9 puncte procentuale.

**Contribuția la creșterea reală a PIB a elementelor de creare**

La nivelul primelor 5 luni ale anului curent **volumul producției industriale** s-a majorat cu 4,0% față de aceeași perioadă din 2017. Este de remarcat creșterea semnificativă a cererii de bunuri de capital şi a celei de bunuri intermediare reflectate într-o majorare a producției pentru aceste categorii de bunuri cu 10,2%, respectiv 5,0%, în timp ce valorile cifrei de afaceri au crescut cu 17,0%, respectiv 12,9%.

În primul trimestru din 2018 majorarea **investițiilor nete** s-a accelerat, ajungând la o dinamică de 14,3% comparativ cu trimestrul I 2017. Această performanță s-a realizat ca urmare a creșterii de 3,2 ori a investițiilor din sectorul majoritar de stat.

 **Investițiile nete** în utilaje, pe total economie, au crescut cu 7,7%, reprezentând 41,7% din totalul investițiilor, în timp ce construcțiile noi (39,7% din total) au înregistrat o scădere cu 3,8% față de trimestrul I 2017.

În luna mai 2018 **volumul lucrărilor de construcții** a revenit pe un trend ascendent (+1,2%) datorită evoluției pozitive a construcțiilor inginerești realizate în principal din fonduri bugetare (+23,7%). La nivelul primelor 5 luni volumul lucrărilor de construcții a înregistrat o scădere de 1,3%, deși în sectorul de construcții inginerești şi clădiri nerezidențiale activitatea s-a majorat cu 12,2% şi respectiv cu 3,9%.

**Volumul cifrei de afaceri pentru comerțul cu amănuntul** s-a majorat în primele cinci luni ale anului 2018, comparativ aceeași perioadă din 2017, cu 6,4%, în principal datorită vânzărilor de produse nealimentare  (+7,2%) şi a comerțului cu amănuntul prin intermediul caselor de comenzi sau prin internet (+19,6%), dar şi creșterilor din comerțul cu produse farmaceutice, cosmetice şi parfumerie (+13,5%), precum şi mobilă, articole de iluminat, aparate electrice, articole de fierărie (+7,3%).

Creșteri substanțiale s-au înregistrat, în această perioadă, şi în cazul mărfurilor alimentare (+7,0%), în special datorită vânzărilor în magazine specializate (+11,1%).

**Exporturile de bunuri** au însumat în primele 5 luni ale anului 2018 valoarea de 28,1 mld. euro, înregistrând o creștere cu 8,8% şi o valoare suplimentară de 2,3 mld. euro, față de perioada similară a anului anterior. Valoarea exporturilor intracomunitare de bunuri a înregistrat o creștere cu 10,2%, ponderea exportului destinat statelor UE în total exporturi reprezentând 76,7%. **Importurile de bunuri** au crescut, în primele 5 luni ale anului 2018 cu 9,3%. Valoarea importurilor provenite din zona UE a înregistrat o creștere cu 8,2%, ajungând să reprezinte 75,3% din importurile românești.

În primele 5 luni din 2018, **contul curent al balanței de plăți** s-a închis cu un deficit în valoare de 3.018 mil. euro mai mare cu 15,8% față de perioada corespunzătoare din anul 2017. Investițiile străine directe au totalizat o valoare de 1.720 mil. euro, în creștere cu 17,6% față de aceeași perioadă din 2017.

**Evoluția comerțului exterior**

Ianuarie – mai 2018

Creșterea **prețurilor de consum** şi-a continuat traiectoria ascendentă manifestată încă din trimestrul IV 2017 şi în primul semestru al anului curent, inflația anuală ajungând în luna iunie la valoarea de 5,40%. Creșterea consemnată s-a datorat atât depășirii efectului statistic asociat măsurilor de relaxare fiscală de la începutul anului 2017 (reducerea cotei de TVA şi eliminarea supra accizei şi a unor taxe nefiscale), cât şi majorării cotațiilor internaționale la țiței (+62% în iunie 2018 față de iunie 2017), dar şi la grupa de energie (energie electrică +17% şi gaze +10,1%). La acestea se adaugă continuarea persistenței deficitelor de ofertă pe plan european pentru unele produse alimentare, cum ar fi ouăle şi untul, care s-au reflectat şi în prețurile naționale.

 O contribuție similară a avut-o şi deprecierea monedei naționale din primul semestru.

În primele 6 luni ale anului comparativ cu perioada corespunzătoare a anului anterior prețurile de consum au înregistrat o creștere de 5%. Creșterea cea mai pronunțată s-a înregistrat la mărfurile nealimentare (6,98%), urmată de prețurile mărfurilor alimentare (3,89%) şi de tarifele la servicii (2,47%).

**Contribuții la rata anuală a inflației (%)**



**Cursul mediu de schimb leu/euro** s-a situat în primele 6 luni ale anului curent la valoarea de 4,6537 lei/euro, înregistrând o depreciere, în termeni nominali de 2,52% față de perioada corespunzătoare din 2017, în timp ce în termeni reali moneda națională s-a apreciat cu 2,35%. În perioada ianuarie - iunie 2018 raportul euro/$ a fost de 1,21, cursul mediu al dolarului în această perioadă fiind de 3,8440 lei/$.

**Efectivul salariaților** a avut o tendință constantă de creștere în primele 5 luni ale anului 2018 față de perioada corespunzătoare din 2017. La sfârșitul lunii mai efectivul salariaților a fost mai mare cu 1,7% față de luna corespunzătoare anului 2017.

**Numărul mediu al salariaților** (calculat ca media efectivelor lunare) în primele 5 luni ale anului 2018 a crescut cu 2,0% față de aceeași perioadă a anului 2017. Pe sectoare, creșterea în sectorul bugetar a fost de 2,3% şi în sectorul concurențial de 1,9% față de aceeași perioadă a anului 2017. Salariații din sectorul bugetar reprezentau 19,3 % din totalul salariaților din economie, în timp ce salariații din sectorul concurențial 80,7 %.

**În sectorul bugetar** cele mai mari creșteri de salariați au fost în sănătate şi asistență socială cu aproximativ 5,0%. În administrația publică creșterea a fost de 2,4%, în timp ce în învățământ s-a înregistrat o scădere cu - 0,5%. Salariații din sectorul bugetar erau distribuiți astfel: 21,9% în administrația publică, 37,5% în activitățile de învățământ şi 40,6% în sănătate şi asistență socială.

**În sectorul concurențial** creșteri semnificative ale numărului de salariați, în primele 5 luni, au fost în agricultură 3,3%, servicii comerciale (exclusiv sectorul bugetar) 3,0%, construcții 0,0%.

Distribuția **salariaților pe activități economice** în primele 5 luni ale anului ne arată că: 28,3% din totalul salariaților erau în industrie (din care 85,4% în industria prelucrătoare); 15,9% în comerț; 7,8% în construcții; 7,8% în sănătate şi asistență socială; 7,2% în învățământ; 5,4% în transporturi şi depozitare; 4,2% în administrație publică şi apărare; asigurări sociale din sistemul public; 2,3% în agricultură, silvicultură şi pescuit.

**Creșteri semnificative ale numărului mediu de salariați**, în primele 5 luni ale anului 2018, s-au înregistrat în următoarele activități economice: transporturi aeriene 13,6%; activități de servicii în tehnologia informației; activități de servicii informatice 13,5%; fabricarea produselor din tutun 11,7%; hoteluri şi restaurante 7,8%; fabricarea echipamentelor electrice 7,8%; fabricarea produselor din cauciuc şi mase plastice 7,7%; fabricarea calculatoarelor şi a produselor electronice şi optice 7,4%; industria produselor textile 5,3%; activități profesionale științifice şi tehnice 4,4%; fabricarea autovehiculelor de transport rutier, a remorcilor şi semiremorcilor 3,2%; comerț cu ridicata şi cu amănuntul; repararea autovehiculelor şi motocicletelor 2,4%.

În perioada ianuarie-mai 2018, comparativ cu ianuarie-mai 2017 **s-au creat 96,7 mii locuri de muncă în regim salarial.**



Sursa:INS

Creșterea **salariului mediu brut în primele 5 luni** ale anului 2018 nu a avut un efect negativ asupra evoluției pozitive a numărului de salariați, acesta continuându-şi tendința de creștere.

 Câștigul salarial mediu brut pe total economie, a fost în primele 5 luni ale anului 2018 de 4.353 lei. Câștigul salarial mediu net s-a majorat cu 12,8%, fiind de 2.618 lei.

 **Câștigul salarial mediu net** a crescut comparativ cu perioada corespunzătoare a anului 2017, în următoarele activități: extracția minereurilor metalifere (24,0%), sănătate şi asistență socială (20,6%), fabricarea băuturilor (18,8%), administrație publică şi apărare (18,2%), învățământ (14,7%), fabricarea hârtiei (13,0%), hoteluri si restaurante (12,7%), activități de spectacole, culturale şi recreative (12,0%), prelucrarea lemnului (11,2%), fabricarea mobilei (11,6%).

 In sectorul bugetar, creșterea medie a **câștigului salarial mediu net** a fost de 19,2% comparativ cu aceeași perioadă a anului 2017, în timp ce în sectorul concurențial s-a majorat cu 10,9%. În primele 5 luni 2018, câștigul salarial mediu net din ***sectorul concurențial*** a ajuns să reprezinte 75,9% din câștigul salarial din sectorul bugetar față de 80,7% în aceeași perioadă a anului 2017.

 În termeni reali, pe total economie, creșterea câștigului salarial a fost de 7,5%. **Câștigul salarial real** în sectorul bugetar a înregistrat o creștere de 13,6%, iar în sectorul concurențial de 5,7%.

 Începând cu data de 1 ianuarie 2018 prin H.G. nr.846/2017 s-a stabilit **salariul de baza minim brut pe țară garantat în plată la 1900 lei lunar**, în creștere cu 32,6% comparativ cu creșterea medie anuală din anul 2017.

 În prima parte a anului 2018 s-au luat o serie de măsuri legislative în ceea ce privește salarizarea, astfel:

* O.U.G nr.41/2018 pentru modificarea şi completarea Legii cadru nr.153/2017 privind salarizarea personalului plătit din fonduri publice.
* Legea nr.79/2018 privind aprobarea Ordonanței de urgenta a Guvernului nr. 91/2017 pentru modificarea si completarea Legii-cadru nr. 153/2017 privind salarizarea personalului plătit din fonduri publice.

 ***Șomajul înregistrat*** la nivel național a avut un trend descrescător începând cu luna septembrie 2017 când a fost de 4,20%, astfel rata șomajului înregistrat la sfârșitul lunii iunie 2018 a ajuns la 3,48%, mai mică cu 0,59 puncte procentuale față de perioada corespunzătoare a anului anterior. Numărul total al șomerilor înregistrați a scăzut fată de luna iunie 2017 cu 60,3 mii persoane (respectiv cu 16,5%). Din totalul șomerilor înregistrați, 51,1 mii persoane au fost șomeri indemnizați (16,8%) şi 253,2 mii persoane, șomeri neindemnizați (83,2%). Pe medii de rezidență numărul șomerilor înregistrați se prezintă astfel: 87,1 mii persoane în mediul urban (28,6%) şi 217,2 mii persoane în mediul rural (71,4%).

Sursa: ANOFM

**Structura șomajului pe grupe de vârstă** la nivelul lunii mai 2018 ne arată că șomerii din grupa de vârstă 40-49 ani reprezentau cea mai mare pondere (29,4%) din totalul șomerilor înregistrați urmați de șomerii din grupele de vârstă 30-39 ani şi peste 55 ani cu pondere de 19,5%.

Referitor la **structura șomajului după nivelul de instruire**, șomerii fără studii şi cei cu nivel de instruire primar, gimnazial şi profesional au ponderea cea mai mare în totalul șomerilor înregistrați (81%). Șomerii cu nivel de instruire liceal şi post-liceal reprezintă 13,4% din totalul șomerilor înregistrați, iar cei cu studii universitare 4,7 %.

În ceea ce privește **șomajul de lungă durată**, la sfârșitul lunii iunie 2018 se aflau înregistrați **11.651 tineri sub 25 de ani** aflați în șomaj de peste 6 luni (ceea ce reprezintă 41,87% din totalul șomerilor sub 25 de ani) şi **128.487 adulți** aflați în șomaj de peste 12 luni, ponderea șomerilor de lungă durată în numărul total de șomeri fiind de 46,46%.

 Rezultatele economice de până în prezent susțin posibilitatea realizării creșterii economice de 5,5% utilizată la fundamentarea legii bugetului de stat pentru anul 2018 şi un produs intern brut în valoare nominală de 945 miliarde lei, față de 907,9 miliarde lei cât s-a estimat inițial.

1. **Politica fiscal-bugetară aferentă anului2018**

Construcția bugetară pe anul 2018 a avut la bază următoarele obiective:

1. Stimularea, continuarea, consolidarea și menținerea unei creșteri economice inteligente, sustenabile și incluzive, de natură a furniza premisele consolidării unui stat puternic, proactiv și a unei societăți echilibrate, pentru a mări încrederea investitorilor în economia românească;
2. Alocarea unor sume importante pentru susținerea investițiilor publice prin prioritizarea investițiilor publice semnificative pentru asigurarea infrastructurii şi serviciilor, pentru îmbunătățirea calității vieții, cu efect multiplicator şi aport direct la formarea brută de capital fix;
3. Crearea unei politici fiscale predictibile pentru susținerea mediului de afaceri și stimularea investițiilor în sectoarele cu valoare adăugată ridicată, simplificarea fiscalității și fluidizarea proceselor interne, pentru a crea premisa unei creșteri economice sustenabile;
4. Măsuri adoptate de Guvern privind stimularea consumului prin adoptarea unor măsuri salariale, sociale pentru asigurarea protecției sociale și securității sociale pentru persoane vârstnice, pensionari și categoriile cele mai vulnerabile.
5. Dezvoltarea şi diversificarea instrumentelor de management ale datoriei publice;
6. Îmbunătățirea, aplicarea și consolidarea guvernanței bugetare, creșterea transparenței bugetare și eficientizarea cheltuielilor publice.

**Principalele măsuri avute în vedere la elaborarea bugetului pe anul 2018:**

* Introducerea sistemul de plată defalcată a TVA-ului de la 1 ianuarie 2018, acesta va fi aplicat obligatoriu doar pentru firmele publice și private aflate în insolvență sau care înregistrează obligații fiscale restante reprezentând TVA, în timp ce celelalte companii pot alege să aplice sistemul opțional;
* Reducerea cotei de impozit pe venit de la 16% la 10 %;
* Majorarea nivelului accizei la țigarete începând cu data de 1 aprilie 2018 de la 439,94 lei/1.000 de țigarete la 448,74 lei/1.000 de țigarete;
* Reducerea cotei totale a contribuțiilor sociale obligatorii, per total cu 2 puncte procentuale, de la 39,25% la 37,25%;
* Stabilirea în sarcina angajatorilor a contribuției asiguratorii pentru muncă în cotă de 2,25% pentru veniturile din salarii și asimilate salariilor;
* Transferul sarcinii fiscale a obligațiilor privind contribuțiile sociale obligatorii datorate de angajator la angajat, în cazul veniturilor din salarii și asimilate salariilor;
* Reducerea cotei de transfer către pilonul II de la 5,1% la 3,75% începând cu 1 ianuarie 2018;
* Implementarea Legii–cadru nr. 153/2017 privind salarizarea personalului plătit din fonduri publice;
* Acordarea de vouchere de vacanță în cuantum de 1.450 lei pentru un salariat;
* Creșterea salariului de bază minim brut pe țară garantat în plată, începând cu data de 1 ianuarie 2018, la 1.900 lei lunar;
* Majorarea indemnizației sociale pentru pensionari la 640 lei în perioada 1 iulie - 31 decembrie 2018;
* Majorarea, începând cu data de 1 iulie 2018, a valorii punctului de pensie la 1100 lei;
* Măsuri de limitare a cheltuielilor bugetare:
* compensare munca suplimentara numai cu timp liber corespunzător;
* neacordarea de tichete cadou, premii, a indemnizațiilor de hrană și a indemnizației de vacanță prevăzute de Legea-cadru nr. 153/2017;
* neacordarea de ajutoare sau plăți compensatorii la pensionare;
* menținerea anumitor categorii de drepturi de care beneficiază personalul militar, polițiștii și funcționarii publici cu statut special din sistemul administrației penitenciare, care nu fac parte din solda lunară brută/salariul brut, la nivelul lunii decembrie 2017;
* în anul 2018, ordonatorii de credite ai instituțiilor și autorităților publice ale administrației centrale vor trebui să reducă cheltuielile cu bunurile și serviciile aferente întreținerii și funcționării instituției cu 10% comparativ cu plățile efectuate pe anul 2017 pentru aceste naturi de cheltuieli, cu anumite excepții;
* în anul 2018 ordonatorii de credite ai instituțiilor și autorităților publice ale administrației centrale nu vor achiziționa autoturisme și mobilier, cu anumite excepții;
* blocarea ocupării posturilor vacante din instituțiile publice ale administrației centrale.

**Principalele măsuri legislative ce vor sta la baza elaborării rectificării bugetare:**

Pe partea de venituri:

1. **Ordonanță de urgență a Guvernului nr. 25/2018 privind modificarea şi completarea unor acte normative, precum şi pentru aprobarea unor măsuri fiscal-bugetare,** potrivit căreia**:**
* se instituie posibilitatea pentru microîntreprinderi de a opta să aplice prevederile titlului II - "Impozitul pe profit" din Codul fiscal, cu îndeplinirea concomitentă a unor condiții legate de valoarea capitalului social şi a numărului de salariați;
* se introduce posibilitatea pentru microîntreprinderi de a efectua sponsorizări pentru susținerea entităților nonprofit şi a unităților de cult care sunt furnizori de servicii sociale acreditați cu cel puțin un serviciu social licențiat și majorarea cotei ce poate fi distribuită din impozitul pe venit datorat către aceste entități, la 3,5%;
* se prevede simplificarea sistemului actual privind impozitarea veniturilor realizate din contracte de activitate sportivă.
1. **Ordonanța de urgență a Guvernului nr. 18/2018 privind adoptarea unor măsuri fiscal-bugetare şi pentru modificarea şi completarea unor acte normative, aprobată cu modificări prin Legea nr. 145/2018**, care prevede:
* revizuirea sistemului actual privind impozitarea veniturilor realizate din activități economice de persoanele fizice, prin eliminarea plăților anticipate şi instituirea unui singur termen de plată pentru a răspunde exigențelor privind administrarea eficientă a sistemului fiscal;
* punerea în concordanță cu noile reglementări din Legea nr. 227/2015 privind Codul fiscal, cu modificările şi completările ulterioare, referitoare la calitatea de asigurat în sistemul de asigurări sociale de sănătate şi pentru respectarea dreptului persoanelor asigurate care realizează venituri din activități independente, drepturi de proprietate intelectuală, cedarea folosinței bunurilor, agricultură, silvicultură, piscicultură, asocieri cu persoane juridice, investiții şi alte surse la servicii medicale, medicamente şi dispozitive medicale, în funcție de termenul de depunere a declarațiilor şi de plată a contribuțiilor de asigurări sociale de sănătate.

Pe partea de cheltuieli:

1. **Ordonanța de urgență a Guvernului nr.91/2017 pentru modificarea şi completarea Legii-cadru nr. 153/2017 privind salarizarea personalului plătit din fonduri publice** potrivit căreia se acordă majorări de drepturi salariale pentru personalul din sistemul sanitar (acordarea indemnizației de hrană, prorogarea până în luna martie a.c. a termenului de încadrare a sporurilor acordate în procentul max.30% din suma salariilor de bază);
2. **Legea nr.274/2017 pentru aprobarea Ordonanței de urgență a Guvernului nr. 62/2017 privind completarea art. II din Legea nr. 152/2017 pentru aprobarea Ordonanței de urgență a Guvernului nr. 99/2016 privind unele măsuri pentru salarizarea personalului plătit din fonduri publice, prorogarea unor termene, precum şi unele măsuri fiscal-bugetare** potrivit căreia se acordă majorări salariale astfel:
* 30% a salariilor personalului Academiei Oamenilor de Știință din România, cluburilor sportive universitare, Institutului Cultural Român, Secretariatului de Stat pentru Culte, instituții de spectacol;
* 15% a salariilor a personalului Ministerului Muncii și Justiției Sociale;
* 35% a salariilor personalului implicat în Programul Național de Dezvoltare Locală;
1. **Legea nr.79/2018 privind aprobarea Ordonanței de urgență a Guvernului nr. 91/2017 pentru modificarea şi completarea Legii-cadru nr. 153/2017 privind salarizarea personalului plătit din fonduri publice** prin care s-au aprobat:
* Majorarea salariului de bază cu 15% pentru complexitatea muncii pentru personalul din cadrul aparatului Administrației Prezidențiale, Secretariatului General al Guvernului, personalul din serviciile publice deconcentrate ale instituțiilor din subordinea Ministerului Sănătății și Ministerului Educației Naționale, personalul de specialitate din cadrul Curții de Conturi și personalul Agenției Naționale pentru Integritate;
* Majorarea salariului de bază de 10% pentru complexitatea muncii pentru personalul Consiliului Concurenței și Oficiului Național de Prevenire şi Combatere a Spălării Banilor;
* Dublarea salariilor de bază ale personalului din cadrul Institutului Național pentru Studierea Holocaustului din România «Elie Wiesel»;
* Acordarea unei indemnizații de 10% din solda de funcție pentru jandarmii participanți la misiuni de asigurare şi restabilire a ordinii publice, precum şi de combatere a infracționalității în zona de responsabilitate teritorială și pentru membrii grupelor de intervenție;
* Plata orelor suplimentare efectuate în afara programului normal de lucru pentru personalul cu statut special care are atribuții pentru desfășurarea activităților deosebite cu caracter operativ sau neprevăzut în domeniul ordinii şi siguranței publice, în respectarea regimului frontierei de stat a României, în situații de urgență, în personalizarea, emiterea şi evidența generală a documentelor de identitate şi a pașapoartelor simple, în emiterea şi evidența permiselor de conducere şi a certificatelor de înmatriculare ale autovehiculelor rutiere, precum şi de către funcționarii publici cu statut special din sistemul administrației penitenciare.
1. **Legea nr.80/2018 privind aprobarea Ordonanței de urgență a Guvernului nr. 90/2017 privind unele măsuri fiscal-bugetare, modificarea şi completarea unor acte normative şi prorogarea unor termene** prin care s-au aprobat**:**
* Majorarea cu 20% a salariilor personalului civil din cadrul instituțiilor publice de spectacole sau concerte aflate în subordinea instituțiilor publice de apărare, ordine publică şi siguranță națională;
* Majorarea cu 20% a salariilor personalului din cadrul Agenției Române de Asigurare a Calității în Învățământul Superior;
* Exceptarea de la măsura de blocare a posturilor vacante din cadrul instituțiilor de învățământ superior şi institutele de cercetare, din instituțiile din cadrul autorității judecătorești, Administrația Națională a Penitenciarelor şi serviciile publice de ambulanță;
1. **Ordonanța de urgență a Guvernului nr.41/2018 pentru modificarea şi completarea Legii-cadru nr. 153/2017 privind salarizarea personalului plătit din fonduri publice**, prin care s-au aprobat:
* Majorarea cu 20% a salariilor pentru inspectorii școlari;
* Măsuri pentru menținerea în plată a nivelului salarial aferent lunii februarie 2018 pentru personalul de specialitate medico-sanitară;
* Acordarea sporului de 100% pentru munca prestată de personalul din unitățile sanitare, de asistență socială şi de asistență medico-socială, în vederea asigurării continuității activității, în afara procentului total de 30% pentru sporuri stabilit prin Legea-cadru privind salarizarea personalului plătit din fonduri publice, nr. 153/2017
* Acordarea indemnizației de hrană pentru personalul din universitățile de stat.
1. **Ordonanța de urgență a Guvernului nr.25/2018 privind modificarea şi completarea unor acte normative, precum şi pentru aprobarea unor măsuri fiscal-bugetare**, potrivit căreia sumele datorate bugetului de stat de către unitățile de învățământ preuniversitar de stat, pentru personalul cu handicap neîncadrat se asigură de la bugetul de stat, prin bugetul Ministerului Educației Naționale;
2. **Ordinul ministrului sănătății şi al ministrului dezvoltării regionale, administrației publice şi fondurilor europene nr. 1484/7310/2017** prin care s-a aprobat majorarea tarifelor orare pentru medici de familie și asistenți medicali care asigură activitatea în centre de permanență.

**Măsuri destinate îmbunătățirii nivelului de colectare a veniturilor bugetare avute în vedere de către Agenția Națională de Administrare Fiscală**

În semestrul II al anului 2018, vor fi implementate/desfășurate următoarele măsuri/acțiuni :

* Creșterea eficienței activității de inspecție fiscală, în sensul identificării de noi zone și domenii de risc fiscal, prin identificarea de noi criterii de risc și redefinirea criteriilor de risc fiscal existente și utilizate în prezent. Îmbunătățirea analizei de risc în ceea ce privește impozitul pe profit (cu accent pe tranzacțiile între persoane afiliate) şi taxa pe valoarea adăugată. Dintre criteriile de risc care vor fi utilizate pentru efectuarea analizei de risc în vederea stabilirii nivelului de risc exemplificăm următoarele:
* neconcordanțe privind diferențele de taxă pe valoarea adăugată pentru anii 2017/2018;
* neconcordanțe între impozitul pe profit declarat în situațiile financiare anuale și cel declarat în Declarația privind impozitul pe profit (D101);
* livrări intracomunitare către contribuabilii care au CIF invalid;
* tranzacții privind livrările/achizițiile făcute pe teritoriul național de contribuabilii care nu au declarate conturi bancare;
* contribuabilii care efectuează operațiuni de import și la care taxa pe valoarea adăugată colectată este mai mică decât taxa pe valoarea adăugată plătită în vamă;
* tranzacții între persoane afiliate - analiza prețurilor de transfer.
* Reducerea ponderii inspecțiilor fiscale pentru soluționarea deconturilor cu sume negative de taxă pe valoarea adăugată cu opțiune de rambursare, prin diminuarea numărului de deconturi cu sume negative de taxă pe valoarea adăugată soluționate cu control anticipat. În acest sens s-a inițiat procesul de modificare a O.P.ANAFnr.3699/2015 pentru aprobarea “Procedurii de soluționare a deconturilor cu sume negative de taxă pe valoarea adăugată cu opțiune de rambursare și pentru aprobarea modelului și conținutului unor formulare”.

 Astfel, fondul de timp disponibil va fi utilizat în vederea efectuării de inspecții fiscale la contribuabilii cu risc fiscal ridicat, în special la nivelul DGRFP București ;

* Creșterea rezultatelor inspecțiilor fiscale prin desfășurarea următoarele acțiuni:
* selectarea şi programarea pentru inspecție fiscală a unui număr mai mare de contribuabili mari şi contribuabili mijlocii, inclusiv prin acordarea de delegări de competență altor structuri de inspecție fiscală;
* finalizarea și implementarea noului sistem de proceduri utilizat de organele de inspecție fiscală, care va conduce la un tratament unitar în ce privește soluționarea diverselor situații și spețe întâlnite cu ocazia controalelor, la creșterea nivelului de pregătire profesională al inspectorilor fiscali, inclusiv dobândirea de abilități specifice activității de control, la transparentizarea procesului de inspecție fiscală și creșterea încrederii reciproce între contribuabil și inspectorii fiscali;
* îmbunătățirea colaborării cu Direcția Generală Antifraudă Fiscală în sensul valorificării mai eficiente, de către ambele structuri, a constatărilor rezultate urmare controalelor efectuate precum și a datelor și informațiilor deținute.
* continuarea sesiunilor de instruire a personalului cu atribuții de inspecție fiscală pe problematici care vizează îmbunătățirea analizei de risc utilizată în vederea selectării contribuabililor pentru inspecție fiscală, a controlului electronic și activității privind prețurile de transfer, utilizarea noului sistem de proceduri de control, precum și actualizarea/îmbunătățirea bazelor de date utilizate în activitatea de inspecție fiscală etc.
* Dezvoltarea şi perfecționarea aplicațiilor informatice destinate inspecției fiscale.
* Organizarea de sesiuni de îndrumare și asistență pe pagina Facebook a Agenției Naționale de Administrare Fiscală care să vizeze următoarele teme:
* eșalonarea la plată a obligațiilor fiscale;
* modalitățile de stingere a obligațiilor fiscale prin plată și compensare;
* modalitățile de plată a obligațiilor fiscale;
* Transmiterea de instrucțiuni unităților fiscale în vederea organizării unor întâlniri cu contribuabilii care să vizeze următoarele tematici:
* eșalonarea la plată a obligațiilor fiscale;
* modalitățile de stingere a obligațiilor fiscale și modalitățile de efectuare a plăților;
* Transmiterea de instrucțiuni unităților fiscale pentru a distribui materialele informative ce sunt disponibile pe SITE-ul Agenției Naționale de Administrare Fiscală participanților la întâlnirile organizate, respectiv:
* broșura privind modalitățile de efectuare a plăților către Agenția Națională de Administrare Fiscală;
* broșura privind eșalonarea la plată;
* Elaborarea unor broșuri privind:
* calculul de dobânzi, penalități de întârziere și penalități de nedeclarare datorate de contribuabili;
* compensarea obligațiilor fiscale.
1. **Execuția bugetară pe primul semestru al anului 2018**

Conform datelor operative, execuția bugetului general consolidat pe primul semestru al anului 2018 (Anexa nr. 1 şi Anexa nr. 2) s-a încheiat cu un **deficit** de 14.965,3 milioane lei (1,6% din PIB), în condițiile în care pentru perioada analizată a fost stabilită ca țintă inițială un **deficit** bugetar de 2,2% din PIB.

**Veniturile bugetului general consolidat** au fost în sumă de **132.043,9 milioane lei**, cu 12,6% mai mari comparativ cu aceeași perioadă a anului precedent şi cu un grad de realizare al programului de încasări pe primul semestru de **96,3%**.

Veniturile bugetului general consolidat, ca procent în PIB, au crescut în perioada analizată cu 0,5 puncte procentuale comparativ cu aceeași perioadă a anului anterior de la 13,7% în PIB în semestru lI 2017 la 14,2% din PIB în semestrul I 2018.

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 125.125,3 milioane lei (13,5% din PIB), cu 12,1% mai mari comparativ cu încasările semestrului I 2017 şi un grad de realizare a programul semestrial de 100,5%.

Veniturile încasate din economia internă, ca procent în PIB, au crescut cu 0,5puncte procentuale de la 13,0% din PIB, cât au reprezentat în semestrul I 2017 la 13,5% din PIB în semestrul I 2018.



 **Veniturile fiscale** au fost în sumă de **67.951,6 milioane lei**, cu 0,1%mai mici comparativ cu perioada similară din anul precedent și s-au realizat în proporție de 96,0%.

În structură veniturile fiscale au avut următoarea evoluție:

Încasările din **impozitul pe profit** au fost cu 1,3% mai mari comparativ cu aceeași perioadă a anului, în timp ce gradul de realizare al programului de încasări a fost de 99,5%.

Evoluția încasărilor din impozitului pe profit la bugetul de stat, în structură, este următoarea:

* impozitul pe profit virat de agenții economici prezintă o dinamică negativă în semestrul I 2018 comparativ aceeași perioadă a anului precedent, încasările înregistrând un nivel de 6,9 miliarde lei, mai puțin cu 0,05 miliarde lei comparativ cu anul precedent.

Dinamica încasărilor a fost influențată în principal de majorarea limitei de încadrare în sistemul de impunere al microîntreprinderilor de la 500.000 euro la 1.000.000 euro. Modificarea plafonului de încadrare a contribuabililor a generat modificări în structura încasărilor reflectate în diminuarea nivelului încasărilor din impozitul pe profit și majorarea nivelului încasărilor din impozitul pe venitul microîntreprinderilor. Astfel, încasările din impozitul pe venitul microîntreprinderilor în semestrul I 2018 au fost de 1,0 miliard de lei, prezentând o creștere cu 0,5 miliarde lei (+111,8%) comparativ cu aceeași perioadă a anului precedent.

De asemenea, încasările au fost influențate negativ și de următorii factori:

* acordarea bonificației de 5% pentru impozitul pe profit/pe veniturile microîntreprinderilor aferent trimestrului IV al anului fiscal 2017 pentru cei care au optat pentru plata defalcată a TVA;
* introducerea impozitului specific asupra unor activități din sectorul HORECA.
* impozitul pe profit virat de băncile comerciale prezintă un trend crescător în primul semestru al anului 2018 comparativ cu primul semestru al anului precedent, cu un nivel al încasărilor de 0,4 miliarde lei (+54,1%). Evoluția favorabilă a profitabilității acestui sector s-a menținut în primul trimestru al anului 2018, într-un cadru marcat de ratele dobânzilor în moneda națională în creștere, reducerea continuă a ratei creditelor neperformante, un ritm susținut de creștere a creditării și altele.

 Încasările din **impozitul pe venit** au totalizat 11.669,3 milioane lei (1,3% din PIB), s-au realizat în proporție de 110,2%, înregistrând comparativ cu aceeași perioadă a anului precedent o scădere cu 21,5%.

Diminuarea încasărilor comparativ cu anul anterior a fost influențată în principal de reducerea cotei de impozitare de la 16% la 10% în condițiile transferului contribuțiilor de la angajator la angajat[[1]](#footnote-1).

Încasările din impozitul pe venituri din salarii reprezintă aproximativ 80% din totalul încasărilor din impozitul pe venit și ating nivelul de 9,4 miliarde lei (-22%, comparativ cu aceeași perioadă a anului precedent).

Dinamica veniturilor din salarii este influențată de indicatorii de pe piața muncii.

Evoluția câștigului salarial mediu brut pe primele cinci luni ale anului 2018 este de 35,09% comparativ cu aceeași perioadă a anului precedent, înregistrându-se o dinamică pozitivă față de cea utilizată la fundamentarea bugetului pe anul 2018 (respectiv 27,4%). Evoluția câștigului salarial mediu brut la începutul anului curent, comparativ cu luna decembrie 2017, reflectă faptul că angajatorii au crescut în medie câștigurile salariale brute pentru a menține cel puțin constant câștigul salarial net, în noile condiții legislative privind transferul contribuțiilor de la angajator către angajați și a creșterii salariului minim brut pe țară (de la 1450 lei la 1900 lei).

Astfel, evoluția câștigului salarial mediu net pe primele cinci luni ale anului 2018 este de 12,79% comparativ cu aceeași perioadă a anului precedent, înregistrându-se o dinamică pozitivă față de cea utilizată la fundamentarea bugetului pe anul 2018 (respectiv 11%).

Totuși, dinamica pozitivă a câștigului salarial mediu net este parțial contrabalansată de o creștere inferioară a numărului mediu de salariați comparativ cu dinamica utilizată la elaborarea bugetului pe anul 2018 (respectiv 4,3%).

Comparativ cu aceeași perioadă a anului precedent au înregistrat o evoluție negativă :

- încasările din impozitul pe veniturile din dividende (-18%), reducere datorată bazei ridicate aferentă anului 2017 când reducerea substanțială a cotei de impozitare de la 16% la 5% a creat premisele unei creșteri a cotelor de profit repartizate ca dividende;

- încasările din impozitul pe veniturile din pensii (-29%).

Încasările din impozitele **și taxele pe proprietate** au totalizat 3.791,4 milioane lei (0,4% din PIB) cu 5,9% mai mari comparativ cu semestrul I al anului 2017, gradul de realizare al programului de încasări fiind de 97,3%. Încasările din impozite și taxe pe proprietate la bugetele locale au înregistrat o creștere cu 8,4% comparativ cu anul anterior.

Încasările din **taxa pe valoarea adăugată** au totalizat 26.774,7 milioane lei (2,9% din PIB) cu 5,9% mai mari comparativ cu cele înregistrate în aceeași perioadă a anului precedent, gradul de realizare al programului de încasări fiind de 92,6%.

Evoluția încasărilor din taxa pe valoarea adăugată a fost realizată pe fondul creșterii volumului cifrei de afaceri pentru comerțul cu amănuntul (cu excepția comerțului cu autovehicule şi motociclete), serie brută, cu 6,4% pe primele cinci luni ale anului 2018, comparativ cu perioada similară din 2017. În primul trimestru al anului 2018 evoluția PIB-ului nominal indică o creștere de 10%, comparativ cu perioada similară a anului trecut. De asemenea, în termeni de preț, rata medie anuală a inflației, aceasta a continuat să crească până la 3,6% în iunie 2018, de la 1,3 % în luna decembrie 2017.

Referitor la valoarea schimburilor extracomunitare de bunuri (Extra-UE28) aceasta a crescut cu 15,8% la importuri și cu 7,3% la exporturi (la valori exprimate în lei) în primele cinci luni ale anului 2018 comparativ cu perioada similară a anului precedent.

Încasările din **accize** au însumat 13.132,3 milioane lei (1,4% din PIB), situându-se cu 7,6% sub nivelul programat inițial, dar cu 9,9% mai mari comparativ cu încasările din aceeași perioadă a anului precedent.

Comparativ cu perioada similară din anul anterior, accizele din produse energetice au crescut cu 19,4%, cele din tutun cu 2,7%, iar cele din alcool au crescut cu 2,6%.

Evoluția consumului de carburanți pe primele cinci luni ale anului 2018 înregistrează o creștere de 4,3% comparativ cu perioada similară a anului 2017. Creșterea încasărilor din accize la produsele energetice este influențată de majorarea de la 15 septembrie 2017 și 1 octombrie 2017 a nivelului accizelor cu rate cuprinse între 16,4% și 21,1% la produsele energetice.

Încasările din **alte impozite și taxe pe bunuri și servicii** au însumat 1.835,1 milioane lei (0,2% din PIB) cu 9,0%% mai mari comparativ cu aceeași perioadă a anului anterior, gradul de realizare al programului de încasări fiind de 89,9%.

Încasările din **impozitul pe comerțul exterior şi tranzacțiile internaționale** au crescut cu 6,7% comparativ aceeași perioadă a anului precedent, în condițiile în care importurile de bunuri din zona extra-comunitară au crescut cu 15,8%, în timp ce gradul de realizare al programului de încasări a fost de 93,8% (-0,05 mld. lei).

Încasările din **taxa pe utilizarea bunurilor, autorizarea utilizării bunurilor sau pe desfășurarea de activități** s-au diminuat cu 26,8% comparativ cu semestrul I al anului 2017, programul de încasări realizându-se în proporție de 75,4%.

Diminuarea încasărilor din taxa pe utilizarea bunurilor, autorizarea utilizării bunurilor sau pe desfășurarea de activități s-a datorat restituirilor aferente taxelor pe poluare pentru autovehicule.

**Contribuțiile de asigurări** colectate la bugetul general consolidat au fost în sumă de 46.811,8 milioane lei (5,0% din PIB), cu 36,8% mai mari comparativ cu încasările înregistrate în aceeași perioadă a anului precedent, gradul de realizare al programului de încasări fiind de 106,9%.

Comparativ cu semestrul I 2017 s-au înregistrat creșteri ale încasărilor, atât în cazul bugetului asigurărilor sociale de stat (+33,7%), cât și în cazul bugetului asigurărilor pentru șomaj (+3,9%) și a bugetului fondului național unic de asigurări sociale de sănătate (+26,6%).

Încasările din contribuțiile de asigurări în primul semestru al anului 2018 au fost influențate de creșterea efectivului de salariați din economie, a câștigului salarial mediu brut, a salariului minim pe economie, de reducerea și transferul contribuțiilor sociale din sarcina angajatorului în sarcina angajatului, de introducerea în sarcina angajatorului a contribuției asiguratorie pentru muncă reprezentând 2,25%, precum și de alte schimbări legislative:

- majorarea vărsămintelor de la persoane juridice pentru persoane cu handicap neîncadrate la nivelul unui salariu de bază minim brut pe țară garantat în plată (în primul semestru al anului 2017, vărsămintele reprezentau 50% din salariul minim brut pe țară garantat în plată);

- modificarea regimului de declarare și plată pentru persoanele fizice care realizează venituri din activități independente.

 Comparativ cu programul semestrial încasările din contribuțiile de asigurări au fost superioare programului de încasări, și anume: bugetul de stat (117,1%), bugetul asigurărilor sociale de stat (107,0%), a bugetul fondului național unic de asigurări sociale de sănătate (104,2%) și bugetul asigurărilor pentru șomaj (108,5%).

**Veniturile nefiscale** încasate în primul semestru al anului 2018 au totalizat 10.416,4 milioane lei (1,1% din PIB), cu 10,2% peste programul de încasări aferent semestrului I și cu 13,0% mai mari comparativ cu încasările semestrul I 2017.

Evoluția pozitivă a încasărilor în cazul veniturilor nefiscale, comparativ cu programul de încasări, s-a datorat în principal creșterii înregistrate în cazul veniturilor din proprietate la bugetul de stat.

Veniturile din proprietate ale bugetului de stat, care reprezintă cca. 75% din veniturile nefiscale ale acestui buget au crescut cu 21% (+0,6 miliarde lei) comparativ aceeași perioadă a anului precedent. Evoluția pozitivă a fost influențată de încasările aferente veniturilor din vânzarea certificatelor de emisii de gaze cu efect de seră care au înregistrat o creștere de 155% (+0,2 miliarde lei) comparativ cu aceeași perioadă a anului precedent și de încasările aferente altor venituri din proprietate unde s-a înregistrat o creștere cu 0,4 miliarde lei comparativ cu aceeași perioadă a anului precedent, datorită încasării în luna februarie a.c. a unor venituri datorate bugetului de stat în urma renunțării la acordul petrolier cu ANRM de către un titular conform Legii nr. 238/2004 art.40 alin.(1) lit. b).

Sumele rambursate de Uniunea Europeană în contul plăților efectuate au totalizat 6.918,6 milioane lei (0,7% din PIB), din care 5.666,4 milioane lei reprezintă sume aferente fondurilor externe nerambursabile pentru finanțarea proiectelor din domeniul agriculturii, fiind în creștere cu 22,8% față de aceeași perioadă a anului precedent.

**Cheltuielile bugetului general consolidat** în sumă de **147.009,2 milioane lei (15,8% din PIB)**, au crescut în termeni nominali cu 19,0% față de aceeași perioadă a anului precedent, gradul de realizare al acestora fiind de 93,2%.

Acestea, ca pondere în PIB, au înregistrat o creștere cu 1,4 puncte procentuale de la 14,4% din PIB în semestrul I 2017 la 15,8% din PIB în semestrul I 2018.



**Cheltuielile de personal** au fost în sumă de 41.342,9 milioane lei în creștere cu 24,4% comparativ cu semestru I 2017 fiind realizate în proporție de 101,8%. Depășirea nivelului estimat pe primul semestrul I în cazul cheltuielilor de personal s-a datorat creșterilor față de nivelul estimat aferent bugetelor locale (+6,4%), precum și în cazul bugetelor instituțiilor/activităților finanțate integral și/sau parțial din venituri proprii (+15,2%), creșterea fiind, în special, de la unitățile sanitare din subordinea administrației locale și centrale, ținând cont de măsurile aprobate după aprobarea legii bugetului de stat pentru salarizarea personalului din unitățile sanitare.

Cheltuielile de personal, ca procent în PIB, au crescut cu 0,5 puncte procentuale de la 3,9% din PIB cât au fost în semestrul I 2017 la 4,4 % din PIB în semestrul I 2018.

Creșterea cheltuielilor de personal comparativ cu semestrul I 2017 a fost determinată de majorările salariale acordate în anul 2017, dar și de majorarea salariilor în sectorul bugetar ca urmare a aplicării Legii cadru nr. 153/2017, privind salarizarea personalului plătit din fonduri publice, precum și creșterea salariul de bază minim brut pe țară garantat în plată, începând cu data de 1 ianuarie 2018, la 1.900 lei lunar.

**Cheltuielile cu bunuri şi servicii** au totalizat 19.281,5 milioane lei în creștere cu 9,9% față de aceeași perioadă a anului precedent şi s-au realizat în proporție de 110,3%. Depășirea nivelului estimat în cazul cheltuielilor cu bunuri și servicii s-a datorat creșterilor față de nivelul estimat aferent bugetelor locale (+15,8%), precum și în cazul bugetelor instituțiilor/activităților finanțate integral și/sau parțial din venituri proprii(+36,7%).

Cheltuielile cu **dobânzile** au înregistrat o creștere cu 21,7% comparativ cu primul semestru al anului 2017, gradul de realizare pe semestrul I fiind de 90,5%.

Creșterea cheltuielilor cu dobânzile s-a produs în condițiile în care în lunile aprilie si iunie 2018 s-au înregistrat vârfuri de plata a dobânzilor avându-se în vedere acumularea datelor de plata a dobânzilor aferente mai multor titluri de stat de tip benchmark, iar in semestru al II al anului 2018 este previzionat un vârf al plaților de dobânzi în luna octombrie.

Cheltuielile cu **subvențiile** au însumat 3.737,9 milioane lei (0,4% din PIB) cu 4,1% mai mari comparativ cu aceeași perioadă a anului anterior, gradul de realizare fiind de 88,6%.

Creșterea cheltuielilor cu subvențiile comparativ cu aceeași perioadă a anului anterior s-a datorat în principal plăților efectuate pentru sprijinirea producătorilor agricoli și de subvențiile acordate pentru susținerea transportului feroviar public de călători și a transportului cu metroul.

Cheltuielile cu **asistența socială** au înregistrat o creștere de 13,9% comparativ cu primul semestru al anului 2017 şi au fost realizate în proporție de 99,6% față de estimarea pentru primul semestru.

Evoluția cheltuielilor cu asistența socială comparativ cu aceeași perioadă a anului precedent a fost influențată, în principal, de majorarea cu 9% a punctului de pensie de la 1 iulie 2017, ajungând la 1000 lei și de devansarea sumei (1,3 miliarde lei) pentru plata a 50% din cheltuielile cu pensiile pentru luna iulie care se distribuie prin C.N Poșta Română S.A, precum și majorarea și modificarea modalității de stabilire a indemnizației lunare pentru creșterea copilului și stimulentul de inserție.

Cheltuielile cu **alte transferuri** au fost în sumă de 6.734,2 milioane lei (0,7% din PIB) au fost cu 9,5% mai mari decât plățile efectuate în semestrul I 2017.

 Cheltuielile pentru **investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 9.101,1milioanelei, respectiv 1.0% din PIB, cu 51,2% mai mari decât cele aferente semestrului I 2017.

La sfârșitul primului semestru a.c. se înregistrează un **deficit primar** (soldul bugetar exclusiv cheltuielile cu dobânzile) de 0,8% din PIB față de un deficit primar prevăzut pentru această perioadă de 1,3% din PIB.

|  |  |  |  |
| --- | --- | --- | --- |
|  |   |   |   |
| **Plafoane privind soldul bugetar pe principalele bugete componente 2018** |
|   |   |   |   |
|  | **Buget inițial** | **Realizări semestrul I 2018** | **Estimări 2018** |
| Sold buget general consolidat (% din PIB) | -2,97% | -1,61% | -2,97% |
| Sold primar al bugetului general consolidat (mil. lei) | -14.862,8 | -7.601,3 | -15.972,3 |
| Sold buget general consolidat (mil. lei) | -26.959,6 | -14.965,3 | -28.066,5 |
| Sold buget de stat (mil. lei) | -35.776,4 | -21.165,6 | -38.144,4 |
| Sold buget asigurări sociale de stat (mil. lei) | 191,1 | -775,4 | 236,0 |
| Sold bugetul fondului pentru asigurări de sănătate (mil. lei) | 245,2 | -474,2 | 888,1 |
| Sold bugetul fondului pentru șomaj (mil. lei) | 1.133,2 | 624,2 | 1.324,9 |
| Sold bugetul instituțiilor finanțe din venituri proprii (mil. lei) | 2.300,0 | 775,5 | 2.090,0 |
|   |   |   |   |

|  |
| --- |
| **PLĂŢI RESTANTE** |
|   |  |  |  |  |   |   | milioane lei |
|  | **Bugetul de Stat şi Autonome** | **Bugete Locale** | **Bugetul Asigurărilor Sociale** | **TOTAL** |
|   | 30 iunie 2017 | 30 iunie 2018 | 30 iunie2017 | 30 iunie2018 | 30 iunie2017 | 30 iunie2018 | 30 iunie 2017 | 30 iunie 2018 |
| plăți restante | 82,52 | 131,14 | 566,91 | 588,84 | 3,45 | 5,40 | **652,88** | **725,38** |
| din care: |   |   |   |   |   |   |  |  |
| arierate | 27,12 | 47,94 | 181,42 | 184,98 | 0,00 | 0,00 | **208,54** | **232,93** |
| *NOTA: Include arieratele conform definiției din acordul cu FMI (plăti restante peste 90 zile)* |  |

**Stocul** plăților restante raportate la data de 30 iunie 2018 a fost în sumă totală de 725,4 milioane lei, cu 11,1% peste nivelul înregistrat la data de 30 iunie 2017. Arieratele (plățile restante peste 90 de zile) înregistrate la data de 30 iunie 2018 au fost în sumă de 232,9 milioane lei, în creștere cu 11,7% comparativ cu cele înregistrate la data de 30 iunie 2017 pe fondul creșterii arieratelor atât în administrația locală, cât și la nivelul administrației centrale. Arieratele din administrația locală au reprezentat 79,4% din totalul arieratelor înregistrate la 30 iunie 2018.

1. **Finanțarea deficitului bugetar şi datoria publică**

**IV.1 Datoria publică**

Datoria guvernamentală conform metodologiei UE s-a situat la data de 30 aprilie 2018 la un nivel de 34,9% din PIB în scădere față de nivelul de 35,0% din PIB, cât s-a înregistrat la sfârșitul anului 2017, sub plafonul de 40% din PIB stabilit prin Legea nr.269/2017 pentru aprobarea plafoanelor unor indicatori specificați în cadrul fiscal-bugetar pe anul 2018.

Din datoria guvernamentală, la 30 aprilie 2018, datoria internă a reprezentat 17,9% din PIB, iar datoria externă a fost de 17,0% din PIB.

Conform datelor publicate de EUROSTAT,[[2]](#footnote-2) România a înregistrat, la finele anului 2017, un nivel al datoriei guvernamentale în produsul intern brut (35,0%) sub media datoriei publice guvernamentale pentru zona euro (EA 19) (86,7% din PIB), dar şi sub media datoriei guvernamentale pentru UE28 (81,6% din PIB).

Astfel, la sfârșitul lui 2017,România s-a situat pe locul 5 între statele membre UE cu cel mai scăzut nivel de îndatorare după Estonia (9,0%), Luxemburg (23,0%), Bulgaria (25,4%) și Republica Cehă (34,6%).

Un număr de 15 state membre au înregistrat, la finele anului 2017, un nivel al datoriei publice guvernamentale în PIB de peste 60% din PIB cele mai ridicate niveluri înregistrându-se în Grecia (178,6%), Italia (131,8%), Portugalia (125,7%), Belgia (103,1%) și Spania (98,3%).

**IV.2 Finanțarea deficitului bugetar**

 Finanțarea deficitului bugetar în primele 6 luni ale anului 2018 s-a realizat în principal din surse interne prin emisiuni de titluri de stat lansate pe piața internă și în completare din surse externe. Sursele necesare refinanțării datoriei publice guvernamentale s-au asigurat de pe piețele pe care s-au emis aceste datorii şi din rezerva financiară în valută la dispoziția Trezoreriei Statului care la sfârșitul lunii iunie 2018 acoperea 2,6luni din necesarul brut de finanțare.

Instrumentele de datorie în anul 2018 pentru finanțarea deficitului bugetar şi refinanțarea datoriei publice au fost:

* emisiunile de titluri de stat denominate în lei, pe piața internă, în valoare de 18,1 miliarde lei. Astfel, s-au emis certificate de trezorerie cu scadența de până la 1 an în sumă de 1,4 miliarde lei şi obligațiuni de stat de tip benchmark în valoare de 16,7 miliarde lei, conform calendarului anunțat.
* emisiunile de titluri de stat denominate în euro, pe piața internă, în valoare de 251 milioane euro.
* emisiunile de euroobligațiuni lansate pe piețele externe de capital.

Anul 2018 a debutat la începutul lunii februarie 2018 cu lansarea primei emisiuni externe, în două tranșe, denominate în Euro, cu maturități de 12 și 20 de ani, cupoane de 2,500% și 3,375%, cu o valoare totală de 2 miliarde Euro, din care 0,75 miliarde Euro pentru tranșa de 12 ani și 1,25 miliarde Euro pentru tranșa de 20 ani. În luna iunie 2018 a fost lansată o emisiune nouă în USD cu maturitate de 30 de ani și cupon de 5,125%, în valoare de 1,2 mld. USD, împreună cu prima tranzacție de răscumpărare anticipată parțială a unor obligațiuni existente în USD cu scadență 2022, cupon 6,75% realizata de statul roman.

Garanțiile guvernamentale acordate de Ministerul Finanțelor Publice în primele șase luni ale anului 2018 au fost în valoare de aproximativ 657,9 mil. lei, în limita plafonului de 6.000 mil. lei stabilit prin *Legea nr. 269/2017 pentru aprobarea plafoanelor unor indicatori specificați în cadrul fiscal-bugetar pe anul 2018*.

În ceea ce privește tragerile autorizate pentru a fi efectuate în anul 2018 din finanțările rambursabile contractate sau care urmau să fie contractate de către unitățile/subdiviziunile administrativ-teritoriale, acestea au fost în valoare de 1.200 milioane lei, nefiind depășit plafonul anual de 1.200 milioane lei, aprobat prin Legea nr. 269/2017 şi Hotărârea *Guvernului nr. 887/2017 privind aprobarea limitelor anuale, aferente anilor 2018, 2019 și 2020, pentru finanțările rambursabile care pot fi contractate şi pentru tragerile din finanțările rambursabile contractate sau care urmează a fi contractate de unitățile/subdiviziunile administrativ-teritoriale*. Finanțările rambursabile autorizate în semestrul I al anului 2018 pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de 756,96 milioane lei, în limita plafonului de 1.200 milioane lei stabilit prin Legea nr. 269/2017.

1. **Absorbția fondurilor externe nerambursabile**

Sumele primite de România de la bugetul UE, în primul semestru al anului 2018, sunt de 2.434,14 milioane euro.

Avansurile primite din CFM 2014-2020 în primele 6 luni ale anului 2018 sunt de 30,40 milioane euro (80,11%), iar rambursările (inclusiv sumele primite din FEGA) sunt de 2.403,74 milioane euro (41,52%).

Din punct de vedere al absorbției, cele mai bune rezultate au fost înregistrate de FEGA prin intermediul căruia au fost atrase 1.623,63 milioane euro (76,38%), urmată de fondurile de dezvoltare rurală şi pescuit (FEADR și FEPAM) cu 544,26 milioane euro (43,39%).

În ceea ce privește încasările cumulate din ambele CFM, fonduri structurale și de coeziune – FSC se situează pe primul loc cu 20.098,19 milioane euro, urmate de plățile directe către fermieri, acordate din Fondul European pentru Garantare Agricolă - FEGA cu 12.295,55 milioane euro.

|  |
| --- |
| **Evoluția fluxurilor financiare dintre România şi Uniunea Europeană( BALANŢA FINANCIARĂ NETĂ)** |
| **la 30.06.2018** |
| **CFM\*) 2014-2020** |  |  |  | milioane euro |
| Denumire | Estimări2018 | Realizat 2018 (30.06.2018) | Realizat 2007-2018(30.06.2018) |
| milioane euro | % |
| **I. SUME PRIMITE DE LA BUGETUL UE** (A+B+C+D) | **5.827,17** | **2.434,14** | **41,77%** | **11.053,95** |
| ***i)*** Avansuri  | 37,95 | 30,40 | 80,11% | 1.897,75 |
| ***ii)***Rambursări (inclusiv FEGA) | 5.789,22 | 2.403,74 | 41,52% | 9.156,20 |
| **A. Fonduri structurale si de coeziune (FSC),** din care: | **2.288,54** | **188,58** | **8,24%** | **2.843,93** |
| **a)** Avansuri din FSC | 30,20 | 24,00 | 79,48% | 1.535,00 |
| **b)**Rambursări din FSC | 2.258,34 | 164,57 | 7,29% | 1.308,93 |
| **B. Fonduri pentru dezvoltare rurala si pescuit (FEADR+FEPAM),** din care: | **1.254,41** | **544,26** | **43,39%** | **2.923,79** |
| **a)** Avansuri (FEADR+FEPAM) | 0,20 | 0,20 | 100,00% | 335,81 |
| **b)**Rambursări (FEADR+FEPAM) | 1.254,22 | 544,06 | 43,38% | 2.587,99 |
| **C. Fondul European pentru Garantare Agricola (FEGA)** | **2.125,80** | **1.623,63** | **76,38%** | **4.636,73** |
| **D. Altele (post-aderare),** din care:  | **158,42** | **77,68** | **49,03%** | **649,50** |
| ***a)*** Avansuri  | 7,55 | 6,20 | 82,11% | 26,95 |
| ***b)***Rambursări | 150,86 | 71,47 | 47,38% | 622,56 |

|  |  |  |  |  |
| --- | --- | --- | --- | --- |
| **SOLD - CFM 2007-2013 + CFM 2014-2020** |  |  |  | **milioane euro** |
| **Denumire** | **Estimări2018** | **Realizat 2018 (30.06.2018)** | **Realizat 2007-2018(30.06.2018)** |
| mil. euro | % |
| **I. SUME PRIMITE DE LA BUGETUL UE** (A+B) | **5.827,17** | **2.434,14** | **41,77%** | **48.120,06** |
| A. SUME PRIMITE DE LA BUGETUL UE din CFM 2007-2013 | 0,00 | 0,00 | 0,00% | 37.066,11 |
| B. SUME PRIMITE DE LA BUGETUL UE din CFM 2014-2020 | 5.827,17 | 2.434,14 | 41,77% | 11.053,95 |
| **II. SUME PLATITE CATRE BUGETUL UE** | **1.488,46** | **806,69** | **54,20%** | **16.089,00** |
| **III. SOLDUL FLUXURILOR = I - II** | **4.338,71** | **1.627,46** | **37,51%** | **32.031,06** |

*\*) Cadrul financiar multianual*

# **Concluzii**

* + În primul trimestru din anul 2018, economia românească a continuat ritmul susținut de creștere început în anul 2013, majorându-se cu 4,0% (serie brută) comparativ cu trimestrul I din 2017. Această creștere situează România printre statele membre UE cu cel mai ridicat ritm de creștere.
	+ Soldul bugetului general consolidat la semestrul I 2018 s-a încadrat în ținta stabilită.
	+ Datoria guvernamentală conform metodologiei UE s-a situat la data de 30 aprilie 2018 la un nivel de 34,9% din PIB în scădere față de nivelul de 35,0% din PIB, cât s-a înregistrat la sfârșitul anului 2017, sub plafonul de 40% din PIB stabilit prin Legea nr.269/2017 pentru aprobarea plafoanelor unor indicatori specificați în cadrul fiscal-bugetar pe anul 2018.
	+ Veniturile bugetului general consolidat au fost superioare încasărilor din perioada similară a anului anterior, atât în termeni nominali cât și ca raport în PIB.
	+ Absorbţia fondurilor externe nerambursabile reprezintă una dintre priorităţile Guvernului României. Alocarea substanţială de fonduri din partea Uniunii Europene trebuie valorificată optim, reprezentând un element central al sustenabilităţii bugetare prin prisma strategiei investiţionale şi a caracterului nerambursabil al acestor fonduri. În acest sens, considerăm că ordonatorii principali de credite trebuie să acorde o atenție deosebită și să întreprindă toate eforturile în vederea utilizării creditelor bugetare alocate cu această destinație.
* Cheltuielile bugetului general consolidat au fost cu 19% mai mari comparativ cu aceeași perioadă a anului anterior, situându-se sub nivelul programat.
* Cheltuielile efectuate pentru investiții au fost cu 51,2% mai mari decât cele aferente semestrului I 2017.
* Extrapolând trendul veniturilor și al cheltuielilor potrivit datelor operative și luând în calcul măsurile suplimentare care au fost aprobate după adoptarea legilor bugetare anuale, estimăm că deficitul bugetar anual se va menține în țintă inițială de 2,97% din PIB.
1. OUG nr. 79/2017 [↑](#footnote-ref-1)
2. Comunicat Eurostat nr.69/2018 [↑](#footnote-ref-2)